Il-Kunsill żied 14-il persuna u 4 entitajiet mal-listi ta' dawk soġġetti għal iffriżar tal-assi u restrizzjonijiet fuq vjaġġar, meta ttraspona l-listi ġodda imposti mir-riżoluzzjoni 2356 (2017) tal-Kunsill tas-Sigurtà tan-NU. Din ir-riżoluzzjoni ġiet adottata fit-2 ta' Ġunju 2017 b'reazzjoni għall-attivitajiet ta' armi nukleari u żvilupp ta' missili ballistiċi li għaddejjin fir-Repubblika Demokratika Popolari tal-Korea (RDPK), bi vjolazzjoni u nuqqas sfaċċat ta' osservanza ta' riżoluzzjonijiet preċedenti tal-Kunsill tas-Sigurtà tan-NU. Id-Deċiżjoni tal-Kunsill iġġib in-numru totali ta' persuni soġġetti għal miżuri restrittivi kontra r-RDPK għal 53 persuna u 46 entità kif elenkati min-NU. Barra minn hekk, 40 persuna u 6 entitajiet huma indikati mill-UE b'mod awtonomu. L-UE qed timplimenta r-riżoluzzjonijiet kollha tal-Kunsill tas-Sigurtà tan-NU, adottati b'reazzjoni għall-programmi tar-RDPK fil-qasam nukleari u tal-armi nukleari, ta' armi oħra ta' qerda massiva u tal-missili ballistiċi. Barra minn hekk, l-UE imponiet ukoll miżuri restrittivi awtonomi kontra r-RDPK, li jikkomplementaw u jsaħħu r-reġim tas-sanzjonijiet tan-NU. L-atti legali ġew adottati bi proċedura bil-miktub. Dawn ser jiġu ppublikati fil-Ġurnal Uffiċjali tad-9 ta' Ġunju. Riżoluzzjoni 2356 tal-Kunsill tas-Sigurtà tan-NU (stqarrija għall-istampa) Miżuri restrittivi tal-UE kontra l-Korea ta' Fuq (informazzjoni ġenerali)